钦定古今图书集成/方舆汇编/职方典/第1210卷 > 长沙府风俗考 府县志合载
## 钦定古今图书集成/方舆汇编/职方典/第1210卷 > 长沙府风俗考 府县志合载

本府。〈长沙、善化二县附郭。〉

《周礼职方氏》：“其正南曰荆州，其民一男二女，其畜宜禽兽，其榖宜稻。”

《管子》：“楚之水淖弱而清，故其民轻果而贼。” 《前汉书地理志》：“古称楚俗火耕水耨，民食鱼稻，以渔猎山伐为业，果蓏蠃蛤，食物常足。故啙窳媮生而无积聚，饮食还给，不忧冻饿，亦无千金之家。信鬼巫，重淫祀。”

《宋书》“潇湘有洙泗风。”

《隋地里志》：“人多劲悍决裂，率敬鬼神，尤重祠祀师巫之术。”

《杜氏通典》：“湘川之奥，人丰土辟。”

唐柳宗元《崔刺史志》：“惟是南楚风浮俗鬼息壤。记其人鬼且机。” 又云：“人无争讼。”

刘禹锡云：“无土山，无浊水，人秉是气，往往清慧而文。”

曹中云：“家闲礼义而化易行，地足渔樵而人乐业。”

宋晏殊《类要》：“俗尚弦歌。”

《湘中记》：“人多纯朴，士少宦情。”

《欧阳文忠公序》：“元气之融结为山川，山川之秀丽称衡湘。其蒸为云霓，其生为杞梓，人居其间，得之为俊杰。”

《元志》“士风纯古，其俗多慷慨，尚节概，而耻为不义。学者勤于礼，耕者勤于力，故虽无甚富，亦无甚贫。”

《通志》：“土野沃衍，下有洞庭之输，泉源瀵瀵出山趾，故鲜水旱。其民袯襫而事钱镈，故衣食无所仰于四方，而四方游民转多就食其间，此风俗之概也。”

《旧志》：“士多廉隅，民尚朴素，勤于农桑，拙于商贾” ，而今亦不胜其变矣。要以劲直任气，好文尚义，流风未泯。今且家分藜火，阛阓诗书，五尺童稚，矢口该博，缝掖士类，刻意清修，不谐侪俗；乡绅亦崇节励行，惓惓典籍，雅志经史。而闾里编氓，亦间有廉隅自立、不甘委顿者，庶几有教化之遗焉。

愚夫妇喜斗轻生，往往因鸡豚小故，辄服毒草陨命。此草名“水莽藤” ，服之多不救。

农家西成后，牛多野放，待来年正二月，始从山林捉回。或为人攘去，复尔构争。

呼叔侄为“祖孙” ，呼儿为仔亦曰“娃仔。” 夫妇相呼为“两公婆” ，呼兄为哥兄。妇之后，夫呼前夫为继、兄，呼婿为郎。石曰“岩头” ，杉曰桫、松曰丛竹、曰“楠竹。” 一山、一屋、一园、一庄、一牛马皆曰“一只桥” 、一洞曰“一吉衣” 、一领曰“一块。” 胡、符、吴皆曰“胡庄” ，章、臧皆曰“臧” 、黄、王皆曰“王” 、谭曰“淡” 、“徐” 曰齐、崔曰趋、任曰“仞” 、段曰邓、雷曰梨、吕曰李“容荣” ，曰“云成臣” ，曰“仁荒” ，曰“方回” ，曰“惟美” ，曰“米贤” ，曰“延诲” ，曰“斐吉” ，曰“季郁” ，曰“又佐” ，曰“作横” ，曰“文分” ，曰“昏浮” ，曰“匏一” ，曰“裔冈” ，曰“光” ，《方言》略如此。

湘潭县

古称剧邑，夙号“文渊。” 士俊而倜傥多风，民淳而矜慎有礼。历经兵燹，巨富荡然。土著衰于流寓，阛阓，焰于《诗》书。服尚绮縠，丧尚歌舞，宴会尚侈。人耻退让，轻讼斗，羞独行，爱朋党。嗟乎，此市风也。士君子用儒术挽之，庶不流矣。汉法抑豪右，贱末富，奏治蒸蒸，其知本与？

湘阴县

《隋书》：“荆州风俗颇同扬州，其人率多劲悍决裂之气。”

《旧志》：“居市廛者商贾，在田野者耕稼，近江湖者渔猎，耻浮靡不好争。士多读书，循礼义，敦孝尚忠。”

宁乡县

元志渐被胡文定《春秋》之学，而士习好文。向慕谭世𪟝“忠节” 之风，而乡俗尚义。

《长沙志》：“民朴而淳，人多高年，士无奔竞，退恬于世利，有张司空之遗风。”

《旧志》：人性劲悍，朴实无华。多依山泽，业耕稼渔樵，不乐商贩。间有侨居市井者，亦惟食力，冠鲜三加，婚鲜亲迎、纳币、妆奁宴飨，穷极侈靡。又赘曰“倒妆门。” 丧尚佛事，葬多惑于风水。《浏阳县》。

《旧志》：士不干谒，人多高年，哭死多哀，客楫罕通，市无奇异珍玩之物。谚云：“东富西贫，南清北浊。” 其信然哉！

士习素尚敦朴，迩来渐入轻靡，然“声《诗》经史” ，人人知问津矣。

士子治经，《毛诗》居多，《羲经》次之，《尚书》又次之，《春秋戴记》习者殊少。童子入塾，多用七岁、五岁，俗云忌双。

“士民之中，惟农最苦” ，自昔然矣。然他邑之农勤，浏之农隋；他邑之农多，浏之农少，赋役难供，而田土悉荒而不治。

醴陵县

语言不甚乖僻，但近萍者类萍，近浏者类浏，近衡湘者类衡湘，所谓“路通八省，音混五方” 是也。冠婚丧祭，礼之大者，惟士大夫家按而行之，馀皆婚娶不以时，丧祭多用乐，且信道、佛，受符箓，作预修等事。

湘乡县

湘之为邑，居长沙、衡实三郡之冲。其地犬牙相入，其民迁徙相互，其婚姻相接，其师塾游从相偕。是故长沙之俗文，其失也轻；衡之俗静，其失也薄；宝之俗朴，其失也固。湘居三郡之中，失与之均也有之矣，然而合三郡之得相为节宣，则文而不浮，静而不偷，朴而不陋，以成乎上、湘之风，则风俗之大凡也。

攸县

其俗与诸邑大约相同

安化县

民务农重本，俗尚质朴。性刚直，畏犯法。信佛、老，尚鬼巫。朔望少者必环拜，尊长往揖。亲邻之家，岁时伏腊，则祭而饮酒。里有窘急，率醵金以相助。士夫励气节，守忠义，急于排难，以请托为耻。衣冠文物，拟于江淮。

元宵，街市竞灯。神庙赛烛，大者如柱。夜静，妇女多往观焉，名曰“走百病” ，士夫厌之。

冬以后行嫁娶礼，冰泮乃止。

安邑旧有“画地刻木” 之风，今日民渐刁讼，至有指士夫守礼为迂者。

茶陵州

《地舆图》：“厥田下下，厥土涂泥，其俗慓悍，鲜思积聚。”

《方舆胜览》。颇有蛮风，尚勇好斗。

《旧志》：“民性直而不曲，朴而不华。崇尚礼乐，信巫觋。农勤于耕，士勤于读，女勤于织。”